# data[].attributes.body
Rosa frisca e ciaurusa chi spunti pi la stati, li fimmini ti vonnu, schetti e maritati!

Levami di sti focura, si n'hai la vuluntati, chi jornu e notti è longa l'angunia

pinzannu sulu a vui, maronna mia.

# data[].attributes.body
Si tu pi mia ti struri, fuddia ti lu fa fari.

U mari poi zappari, ô ventu siminari,

li cchiù granni ricchizzi ammunziddari:

tu nun mi poi aviri na stu munnu;

cchiuttostu li capiddi m'arrimunnu

# data[].attributes.body
Si tagghi i to capiddi megghiu chi fussi mortu, la vita nun mi dassi cchiù gioia ne cunortu.

Quannu passu e ti viu, rosa frisca di l'ortu,

gran sullevu mi duni a tutti l'uri:

circamu di cucchiari u nostru amuri.

# data[].attributes.body
Ncucchiari u nostru amuri? Un ci penzu pi nenti!

Si t'attrovanu me patri e l'autri me parenti,

accura chi t'attrappanu e ti rumpinu li denti.

Comu ti vinni franca la vinuta,

megghiu ti grapi l'occhi a la partuta.

# data[].attributes.body
Si m'attrovanu i to parenti e chi mi ponnu fari?

Ci mettu na pinali di dumila Agustari.

To patri, cu tutti i so ricchizzi, un mi pò tuccari,

Grazi a Diu e viva lu mperaturi!

U capisti cu è lu me difinsuri?

# data[].attributes.body
Tu nun mi lassi mpaci ne sira ne matinu.

Ricca jò sugnu, di dinari e d'oru finu.

Si mi vulissi dari quant' havi u Saladinu,

e pi junta quantu lu Sultanu,

tuccari un mi putissi mancu a manu.

# data[].attributes.body
Tanti su' li fimmini chi hannu la testa dura, e l'omu ci travagghia, pigghiannuli cu cura: pi avilli mputistati, cummatti e tantu sura.

Fimmina senz'omu un ci pò stari:

vardati, bedda, e cchiù nun ci pinzari.

# data[].attributes.body
Chi jò ci ripinzassi? M'avissiru ammazzari chi nudda fimmina pi mia s'avissi a ruvinari!

Di ccà passasti arsira vinennu pi parlari: è megghiu chi stai mutu, canzuneri!

Sti to palori un su' tantu sinceri.

# data[].attributes.body
Quantu su' li colliri chi mi stai dannu ora!

Ci penzu tutti l'uri, li voti chi vaju fora!

Fimmina comu a tia unn haju truvatu ancora quant' amu a tia, rosa mmiriata: criu propriu chi mi fusti distinata.

# data[].attributes.body
A tia jò distinata? Addiu a li me ricchizzi!

Cussi puru pirdissi tutti li me biddizzi.

Si chissu mi succeri, mi tagghiu tutti i trizzi!

Monaca mi fazzu p'unn aviri a tia, chì mai un t'avissi a junciri cu mia.

# data[].attributes.body
Si monaca ti fai, cu sta to facci bedda, jò monacu mi fazzu pi stariti a patedda: cussi ti pozzu aviri ricotta nâ fascedda!

E staju cu tia, la sira e lu matinu:

haju bisognu di teniti vicinu.

# data[].attributes.body
Chi cosi tinti, chi malu distinu appi rialatu!

Gesù Cristu propri cu mia pari arrabbiatu.

Mi fici nasciri pi darimi a stu scumunicatu?

Nta stu munnu c'è sulu di circari: fimmina cchiù bedda poi attruvari.

# data[].attributes.body
Circatu haju Calabria, Tuscana e Lumbardia, Puglia, Custantinopoli, Genua, Pisa e Soria, Lamagna, Babbilonia e tutta Berberia.

Fimmina cchiù gintili un ci attruvai e a tia comu patruna mi pigghiai.

# data[].attributes.body
Pi quantu hai cummattutu, ti vogghiu ora primiari: a me patri e a me matri m'ha' jiri addumannari.

E si ci pari degnu, nchesa tu m'ha' purtari, ddà nni maritamu mmezzu a genti e doppu fazzu i to cumannamenti.

# data[].attributes.body
Chiddu chi dici, vita mia, a nenti ti vali, di soccu cunti tu, n'haju fattu ponti e scali:

pinzasti di vulari, ma si stuccaru l'ali.

Nton corpu addivintasti cchiù cristiana: ma resta soccu si, statti viddana.

# data[].attributes.body
Tu nun mi fai scantari, cu stu to vastuneddu!

Jò mi nni staju cuntenta nô me granni casteddu: li to discursa parinu chiddi d'un picciutteddu.

S'un ti nni vai e stu postu sbarazzi, pò darsi c'a to vita ci l'appizzi.

# data[].attributes.body
Tu speri, vita mia, chi jò vegnu ammazzatu!

S'ha' moriri pi tia o essiri sfriggiatu di ccà jò nun mi movu s'un sugnu cumpinzatu.

E dunami stu fruttu di lu to jardinu: m'u sonnu a sira e puru a lu matinu.

# data[].attributes.body
Nhai tanti nnammurati, ma un sunnu veru assai: bedda, un disprizzarimi si comu sugnu un sai.

Lu ventu pò firriari e allura sunnu vaj:

un ti scurdari sti me santi palori, chi si t'arrabbi, mi fa mali lu cori.

# data[].attributes.body
A mia un mi dispiaci si puru tu suffrissi: di dditta e manca a genti subbitu ccà vinissi, dicennumi ntimpesta: currissi, lu salvassi!

Ma jò un t'allungassi mancu a manu, pi quant'havi lu Papa e lu Sultanu.

# data[].attributes.body
Vulissi Diu chi ncasa tua scattassi: a notti la me arma si quitassi, fausa e maligna a genti ti chiamassi, a st'omu nâ to casa tu purtasti e senza nuddu corpu l'ammazzasti.

# data[].attributes.body
Sun ti nni vai di ccà cu sta malidizioni, t'attrovanu i me frati chi fai sta mala azioni e vidennumi soffriri o stari costrizioni, ti ponnu bonu bonu mazzuliari e nun c'è nuddu chi ti pò sarvari.

# data[].attributes.body
Lu sacciu, bedda, ma chi autru pozzu fari?

Si tu nun m'accuntenti, un pozzu cchiù campari.

Fallu, fimmina mia, chì tu puru po' scialari.

Cuntuttu chi nun m'ami, assai jò t'amu chi comu un pisci mi cucciasti all'amu.

# data[].attributes.body
A mia un m'ajuta nuddu, unn haju parenti e straniu sugnu mmezzu a chista bona genti.

Ora fa un annu chi mi trasisti mmenti di quannu ti vitti cu ddu falari,

bedda, jò un ti pozzu cchiù scurdari.

# data[].attributes.body
Tannu ti nnammurasti? Giuda tradituri!

Mancu s'avissi statu russu u so culuri!

Nap'ô Vangelu giura chi si lu me signuri, tu nun mi poi aviri nta stu munnu chì mi va jettu a mari, a lu cchiù funnu.

# data[].attributes.body
Si a mari ti va jetti, sì propriu na cretina jò ti vinissi appressu pi tutta la marina.

E si annijata t'attrovu jittata ncapu a rina lu sai socch'è chi ti putissi fari:

cu tia vulissi juncimi e piccari.

# data[].attributes.body
A nomu dû Patri, dû Figghiu e di San Matteu: sacciu chi un si reticu ne figghiu di Jureu, chiddu chi dici tu, un mi fa nuddu preu!

Cu fimmina già morta, assai tu suri e un ci provi ne piaciri ne sapuri.

# data[].attributes.body
U sacciu chi tu m'ami e chi mi voi vicina; però ora vattinni, torna n'autra matina.

Si fai soccu ti dicu, stu cori meu s'inchina.

Chistu ti l'assicuru fermamenti: jò sugnu sulu tua, eternamenti.

# data[].attributes.body
Mancu si cadi u munnu di ccà ora mi movu.

E si mi voi scannari, ccà c'è un cuteddu novu: stu fattu pò succeriri prima chi vugghi un ovu.

Amica bedda, tu m'ha' accuntintari, chi u cori meu lu sentu lamintari.

# data[].attributes.body
U sacciu, l'arma ti doli pi la granni arsura, ma fari soccu penzi è assai fora misura.

S'avissi tu u Vangelu, jò ti dicissi: giura!

Aviri a mia un pò essiri a to festa.

Cchiuttostu, pigghia e tagghiami la testa.

# data[].attributes.body
U Vangelu ci l'haju nô pettu, figghia mia, ci u pigghiai ô munasteru dâ Badia.

Supra stu libbru giuru chi vogghiu sulu a tia.

Accunsenti a lu me granni disiu, chì l'arma nta lu nfernu mi trasiu.

# data[].attributes.body
Signuri meu, giurastivu e a frevi va criscennu.

Sugnu davanti a vui, sta vota un m'addifennu.

Pi quantu v'haju cuntrastatu, è ura chi m'arrennu.

Ntô lettu ni curcamu a la tardiatas facennu festa tutta la nuttata.

# data[].attributes.body
Ddu fruttu unn appiru ne Conti o Cavaleri, l'hannu addisiatu tantu Marchisi e Justizzeri:

avillu iddi lu pottiru, sulu nê so pinzeri.

Capisci bonu soccu ti vogghiu diri?

La me ricchizza è cchiù d'ogni to aviri.